CELEX: 32010R1126
Language: lt
Date: 2010-12-03 00:00:00
Title: 2010 m. gruodžio 3 d. Komisijos reglamentas (ES) Nr. 1126/2010, kuriuo dėl pereinamojo laikotarpio, reikalingo pašalinti Žaliojo Kyšulio Respublikai iš šalių, gaunančių lengvatas pagal mažiausiai išsivysčiusioms šalims taikomą specialiąją priemonę, sąrašo, pratęsimo iš dalies keičiamas Reglamentas (EB) Nr. 1547/2007

4.12.2010   
            
            
               LT
            
            
               Europos Sąjungos oficialusis leidinys
            
            
               L 318/14
            
         KOMISIJOS REGLAMENTAS (ES) Nr. 1126/2010
   2010 m. gruodžio 3 d.
   kuriuo dėl pereinamojo laikotarpio, reikalingo pašalinti Žaliojo Kyšulio Respublikai iš šalių, gaunančių lengvatas pagal mažiausiai išsivysčiusioms šalims taikomą specialiąją priemonę, sąrašo, pratęsimo iš dalies keičiamas Reglamentas (EB) Nr. 1547/2007
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. liepos 22 d. Tarybos reglamentą (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d., iš dalies keičiantį Reglamentus (EB) Nr. 552/97, Nr. 1933/2006 ir Komisijos reglamentus (EB) Nr. 1100/2006 ir Nr. 964/2007 (1), ypač į jo 11 straipsnio 8 dalį,
   kadangi,
   
               (1)
            
            
               Žaliojo Kyšulio Respublika (toliau – Žaliasis Kyšulys) gauna lengvatas pagal specialiąją priemonę, taikomą mažiausiai išsisvysčiusioms šalims (dar žinomą pavadinimu sistema „Viskas, išskyrus ginklus“ (sistema EBA)) pagal Sąjungos bendrųjų lengvatinių muitų tarifų sistemą.
            
         
               (2)
            
            
               Reglamento (EB) Nr. 732/2008 11 straipsnio 8 dalyje nustatyta, kad šalis pašalinama iš šalių, kurioms taikoma specialioji priemonė mažiausiai išsivysčiusioms šalims, sąrašo, jeigu Jungtinės Tautos pašalina tą šalį iš mažiausiai išsivysčiusių šalių sąrašo. Tame straipsnyje taip pat nustatyta, kad prieš įsigaliojant šalies pašalinimui iš sąrašo, gali būti nustatytas ne trumpesnis nei trejų metų pereinamasis laikotarpis.
            
         
               (3)
            
            
               Jungtinės Tautos nuo 2008 m. sausio 1 d. pašalino Žaliąjį Kyšulį iš mažiausiai išsivysčiusių šalių sąrašo (2).
            
         
               (4)
            
            
               Komisijos Reglamente (EB) Nr. 1547/2007 (3) nustatyta, kad nuo 2011 m. sausio 1 d., pasibaigus trejų metų pereinamajam laikotarpiui, Žaliasis Kyšulys pašalinamas iš šalių, gaunančių lengvatas pagal mažiausiai išsivysčiusioms šalims taikomą specialiąją priemonę, sąrašo.
            
         
               (5)
            
            
               Per pagal Reglamentą (EB) Nr. 1547/2007 suteiktą pereinamąjį laikotarpį, sutapusį su ekonomikos krize, sumažėjo prekybos apimtys, todėl Žaliojo Kyšulio ekonomikos įvairinimo pastangos buvo neveiksmingos. Todėl šiuo pereinamuoju laikotarpiu Žaliajam Kyšuliui neužteko laiko atsisakyti pernelyg didelio kliovimosi vienu svarbiausiu eksporto sektoriumi ir taip sumažinti galimą neigiamą pašalinimo iš šalių, kurioms taikoma EBA sistema, sąrašo poveikį. Todėl tas laikotarpis turėtų būti pratęstas iki 2012 m. sausio 1 d.
            
         
               (6)
            
            
               Šiame reglamente nustatytos priemonės atitinka Bendrųjų muitų tarifų lengvatų komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1547/2007 1 straipsnis pakeičiamas taip:
   
      „1 straipsnis
      Nuo 2012 m. sausio 1 d. Žaliojo Kyšulio Respublika pašalinama iš Reglamento (EB) Nr. 732/2008 I priede pateikto šalių, gaunančių lengvatas pagal mažiausiai išsivysčiusioms šalims skirtą specialiąją priemonę, sąrašo.“
   
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. gruodžio 3 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 211, 2008 8 6, p. 1.
   
      (2)  2004 m. gruodžio 20 d. JT Generalinės Asamblėjos rezoliucija A/Res/59/210.
   
      (3)  OL L 337, 2007 12 21, p. 70.